শিল্ড ফাইনালে আজ ডার্বি, আগাম দীপাবলি কোন ক্লাবে?

স্পোর্টস ডেস্ক: মরসুমের তৃতীয় কলকাতা ডার্বি (Kolkata Derby) আজ, শনিবার। প্রথম দুই ডার্বিতেই জিতেছে ইস্টবেঙ্গল (East Bengal)। মোহনবাগানের (Mohun Bagan SG) প্রতিশোধ নেওয়ার পালা। অনেকদিন বাদে বলাই যায়, কলকাতার দুই প্রধানের শক্তি একেবারে তুল্যমূল্য। কাজেই, দীপাবলির প্রাক্কালে আইএফএ শিল্ড ফাইনাল (IFA Shield Final) উপলক্ষে যুবভারতী ক্রীড়াঙ্গন ‘জ্বলে’ উঠবে। ম্যাচ শেষে আলোর রোশনাই থাকবে এক ক্লাবে, অন্য তাঁবুতে অন্ধকার।

আত্মবিশ্বাসে ভরপুর ইস্টবেঙ্গল। ফাইনালের আগে তারা রেজিস্ট্রেশন করিয়েছে জাপানি স্ট্রাইকার হিরোশি ইবুসুকিকে। এদিন গোল করে ম্যাচ জেতালে আবার সেই পুরনো ছড়া চর্চায় উঠে আসতেই পারে— ‘সা রে গা মা পা ধা নি, বোম ফেলেছে জাপানি।’ তবে অভিষেকেই ডার্বি ম্যাচ খেলার অন্যরকম চাপ থাকে।

আরও পড়ুন: রোহিতের সঙ্গে এক টিমে খেলতে চান ট্রাভিস হেড

মোহনবাগানের আবার অন্যরকম চাপ। আইএসএল লিগ শিল্ড এবং কাপ জয়ীদের সংসারে হঠাৎই অন্ধকার নেমে এসেছে। দিমিত্রি পেত্রাতোস (Dimitri Petratos), জেসন কামিন্সের মতো অস্ট্রেলিয়ান ফুটবলাররা ইরানে যেতে না চাওয়ায় ফের এফসি চ্যাম্পিয়ন্স লিগ ২ থেকে ছাঁটাই হয়েছে সবুজ-মেরুন শিবিরের। একদা নয়নের মণি পেত্রাতোসের সঙ্গে এ নিয়ে সমর্থকদের তুমুল ঝামেলা বাঁধে।

তবু সেই পেত্রাতোসই এখনও ‘ফ্যাক্টর’। অতীতে একাধিকবার মোক্ষম সময়ে জ্বলে উঠেছেন তিনি। ডার্বি তথা ফাইনাল জিতিয়েছেন। এদিকে বাগান কোচ হোসে মোলিনা (Jose Molina) জানিয়ে দিয়েছেন, আইএফএ শিল্ড ফাইনাল তাঁর কোচিং কেরিয়ারের অন্যতম গুরুত্বপূর্ণ ম্যাচ। একে এএফসি বিতর্ক, তারপর জোড়া ডার্বি হার, আলোয় ফেরার তাগিদ তাঁর অনেক বেশি।

দেখুন অন্য খবর: